‘तिनका तिनका डासना’ विषय सामग्री, लेखकीय व्यक्तित्व और अभिव्यंजना शैली तीनों ही दृष्टियों से वर्तिका नंदा की एक महत्त्वपूर्ण व उल्लेखनीय पुस्तक है।यदि विषय को लें तो यह सामान्य से हटकर इस अर्थ में है कि यह उस जनसमुदाय के उन जीवन पृष्ठों को हमारे समक्ष खोलता है जो सामान्यतया बंद दीवारों के बीच पड़े-पड़े बीतते समय के साथ गलते चले जाते हैं। जिन पर लिखी इबारत अनचीन्हीं ही रह जाती है। ये उपेक्षित जीवन उन जेलवासियों के हैं जो हाशिए के समाज की परिधि से भी छिटककर एक नए हाशिए में तब्दील हो जाते हैं। जिनकी सिसकियाँ, हिचकियाँ और आर्त पुकार जेल की दीवारें सुनती तो हैं पर चुपचाप अपने सीने में दफ्न कर देती हैं। जहाँ तक लेखक की स्थिति और सरोकार का प्रश्न है तो जेल की जीवन पद्धति को यथार्थपरक समग्रता में उभारने वाला अपने आप में यह एक अनूठा प्रयास है, जो स्त्री लेखन के एक नये आयाम को हमारे समक्ष उद्घाटित करता है। अनुभव और व्यवहार जगत से चिंतन और संवेदना तक एक लम्बी यात्रा और अंत में संवेदना का लेखन में रूपांतरण। इस कष्टकर एवं श्रमसाध्य प्रक्रिया को एक सार्थकपरिणति प्रदान करना लेखिका के अदम्य साहस, प्रतिबद्धता, लगन और सर्जनात्मक क्षमता का प्रमाण है। अतः चेतना को झकझोरने वाली यह विचारोत्तेजक पुस्तक एक श्रेष्ठ उपलब्धि है।